SET ปิดเช้าย่อ 0.33% คาดบ่ายแกว่งตัวกรอบ 1,587-1,600 จุด
SET ปิดเช้าลดลง 5.28 จุด ย่อตัวตามตลาดภูมิภาคหลังค่าเงินดอลลาร์แข็งค่าขึ้นตามทิศทางบอนด์ยีลด์สหรัฐ ส่วนช่วงบ่ายคาดแกว่งไซด์เวย์ในกรอบ ให้แนวรับ 1,587-1,580 จุด และแนวต้าน 1,600-1,696 จุด
18 เม.ย. 2566

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยช่วงเช้าย่อตัวลงเช่นเดียวกับตลาดหุ้นเอเชีย หลังดอลลาร์สหรัฐแข็งค่าขึ้นตามทิศทางอัตราผลตอบแทนพันธบัตรสหรัฐที่ดีดตัวขึ้นเมื่อคืนนี้ ท่ามกลางการคาดการณ์ธนาคารกลางสหรัฐ (เฟด) เดินหน้าปรับขึ้นอัตราดอกเบี้ยสกัดเงินเฟ้อ หลังจากตัวเลขเศรษฐกิจสหรัฐออกมาแข็งแกร่ง และเงินเฟ้อก็ยังสูง
อย่างไรก็ตาม การปรับตัวลงของตลาดหุ้นบ้านเราน่าจะเป็นเพียง Sentiment ระยะสั้นเท่านั้น เนื่องด้วยนักลงทุนยังโฟกัสการเปิดเผยผลประกอบการไตรมาส 1/66 ของบริษัทจดทะเบียน นำโดยกลุ่มแบงก์คาดจะออกมาโดดเด่นเมื่อเทียบกับไตรมาสก่อน แนะเป็นโอกาสในการเข้าซื้อ
โดยแนวโน้มช่วงบ่ายคาดแกว่งไซด์เวย์ในกรอบ ให้แนวรับไว้ที่ 1,587-1,580 จุด และแนวต้าน 1,600-1,696 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 1,244.71 ล้านบาท ปิดที่ 158.50 บาท ลดลง 3.00 บาท
BANPU มูลค่าการซื้อขาย 1,154.62 ล้านบาท ปิดที่ 9.65 บาท ลดลง 0.15 บาท
OR มูลค่าการซื้อขาย 1,125.02 ล้านบาท ปิดที่ 22.40 บาท เพิ่มขึ้น 0.60 บาท
AOT มูลค่าการซื้อขาย 797.13 ล้านบาท ปิดที่ 72.75 บาท ราคาไม่เปลี่ยนแปลง
EA มูลค่าการซื้อขาย 585.65 ล้านบาท ปิดที่ 77.25 บาท ลดลง 0.75 บาท